b'\n_START_ARTICLE_\nClarence Seedorf\n_START_SECTION_\nKoondisekarj\xc3\xa4\xc3\xa4r\n_START_PARAGRAPH_\nHollandi rahvuskoondises m\xc3\xa4ngis Seedorf 1994\xe2\x80\x932008 87 m\xc3\xa4ngu ja l\xc3\xb5i 11 v\xc3\xa4ravat._NEWLINE_Deb\xc3\xbc\xc3\xbct koondises toimus 14. detsembril 1994, kui Luksemburgi jalgpallikoondist v\xc3\xb5ideti 5:0. Esimese v\xc3\xa4rava koondise kasuks l\xc3\xb5i Seedorf 29. m\xc3\xa4rtsil 1995, kui v\xc3\xb5ideti 4:0 Malta jalgpallikoondist._NEWLINE_1996. aasta EM-il Inglismaal kuulus Seedorf juba p\xc3\xb5hirivistusse, alustades iga m\xc3\xa4ngu algkoosseisus. Alagrupis viigistati \xc5\xa0otimaa jalgpallikoondisega 0:0, v\xc3\xb5ideti \xc5\xa0veitsi jalgpallikoondis 2:0 ja kaotati Inglismaa jalgpallikoondisele 1:4. Holland jagas alagrupis \xc5\xa0otimaaga teist kohta ja ka v\xc3\xa4ravate vahe oli v\xc3\xb5rdne, aga enam l\xc3\xb6\xc3\xb6dud v\xc3\xa4rava t\xc3\xb5ttu p\xc3\xa4\xc3\xa4ses Holland veerandfinaali Prantsusmaa jalgpallikoondise vastu. Selles kohtumises v\xc3\xa4ravaid ei l\xc3\xb6\xc3\xb6dud ja j\xc3\xa4rg j\xc3\xb5udis penaltiseeriani, kus kahe v\xc3\xb5istkonna peale oli Seedorf ainus eksija._NEWLINE_1998. aasta MM-il Prantsusmaal viigistas Holland Belgia jalgpallikoondisega 0:0, v\xc3\xb5itis L\xc3\xb5una-Korea jalgpallikoondise 5:0 ja viigistas Mehhiko jalgpallikoondisega 2:2 ning v\xc3\xb5itis v\xc3\xb5rdsete punktide juures t\xc3\xa4nu paremale v\xc3\xa4ravate vahele Mehhiko ees alagrupi. Alagrupis m\xc3\xa4ngis Seedorf 69 esimest minutit Belgia vastu. J\xc3\xa4rgnes kohtumine Jugoslaavia jalgpallikoondisega, mille Holland v\xc3\xb5itis 2:1 ja Seedorf m\xc3\xa4ngis kogu m\xc3\xa4ngu. Veerandfinaalis alistati sama tulemusega Argentina jalgpallikoondis, aga Seedorf ei m\xc3\xa4nginud. Poolfinaalis Brasiilia jalgpallikoondise vastu sekkus Seedorf lisaajal 111. minutil seisul 1:1 ja 9 minutit hiljem j\xc3\xa4rgnes penaltiseeria, mille Brasiilia v\xc3\xb5itis 4:2. Seedorf l\xc3\xb6\xc3\xb6ma ei pidanud. Pronksim\xc3\xa4ngu tegi Seedorf kaasa algusest l\xc3\xb5puni ja Holland kaotas Horvaatia jalgpallikoondisele 1:2._NEWLINE_2000. aasta EM-il oma kodumaal v\xc3\xb5itis Holland k\xc3\xb5ik alagrupim\xc3\xa4ngud ja veerandfinaalis, kus Seedorf ei m\xc3\xa4nginud, Jugoslaavia 6:1. Poolfinaalis Itaalia jalgpallikoondise vastu j\xc3\xa4id v\xc3\xa4ravad l\xc3\xb6\xc3\xb6mata. Seedorf sekkus vahetusest 86. minutil. Penaltiseerias sai Holland sisse ainult \xc3\xbche penalti (Seedorf ei pidanud l\xc3\xb6\xc3\xb6ma) ja kaotas 1:3. Pronksikohtumist ei toimunud._NEWLINE_2004. aasta EM-il Portugalis viigistas Holland alguses Saksamaa jalgpallikoondisega 1:1 (Seedorf ei m\xc3\xa4nginud), siis kaotas T\xc5\xa1ehhi jalgpallikoondisele 2:3 (Seedorf m\xc3\xa4ngis esimesed 86 minutit ja sai juba 9. minutil kollase kaardi) ning alistas L\xc3\xa4ti jalgpallikoondise 3:0 (Seedorf m\xc3\xa4ngis kogu kohtumise). Holland p\xc3\xa4\xc3\xa4ses T\xc5\xa1ehhi j\xc3\xa4rel teisena edasi. Veerandfinaalis Rootsi jalgpallikoondise vastu m\xc3\xa4ngis Seedorf kogu m\xc3\xa4ngu, aga v\xc3\xa4ravad j\xc3\xa4id l\xc3\xb6\xc3\xb6mata. Penaltiseerias v\xc3\xb5itis Holland 6 l\xc3\xb6\xc3\xb6gi j\xc3\xa4rel kummaltki poolt 5:4, Seedorf ei pidanud l\xc3\xb6\xc3\xb6ma. Poolfinaalis, kus Seedorf m\xc3\xa4ngis kogu m\xc3\xa4ngu, kaotas Holland Portugali jalgpallikoondisele 1:2. Pronksikohtumist ei toimunud.'